CELEX: 32022D0620(02)
Language: fi
Date: 2022-06-07 00:00:00
Title: Komission päätös, annettu 7 päivänä kesäkuuta 2022, Ukrainan kansallisen sääntelyviranomaisen osallistumisesta Euroopan sähköisen viestinnän sääntelyviranomaisten yhteistyöelimen toimintaan 2022/C 236/05

20.6.2022   
               
               
                  FI
               
               
                  Euroopan unionin virallinen lehti
               
               
                  C 236/98
               
            
         KOMISSION PÄÄTÖS,
         annettu 7 päivänä kesäkuuta 2022,
         Ukrainan kansallisen sääntelyviranomaisen osallistumisesta Euroopan sähköisen viestinnän sääntelyviranomaisten yhteistyöelimen toimintaan
         (2022/C 236/05)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         sekä katsoo seuraavaa:
         
                     (1)
                  
                  
                     Euroopan unionista tehdyn sopimuksen 17 artiklan 1 kohdassa luetellaan komission toimivaltuudet ja määrätään erityisesti, että komissio ajaa unionin yleistä etua ja tekee tätä varten tarvittavat aloitteet, hoitaa yhteensovitus-, täytäntöönpano- ja hallinnointitehtäviä perussopimuksissa määrättyjen edellytysten mukaisesti ja huolehtii unionin ulkoisesta edustuksesta yhteistä ulko- ja turvallisuuspolitiikkaa sekä muita perussopimuksissa määrättyjä tapauksia lukuun ottamatta.
                  
               
                     (2)
                  
                  
                     Euroopan parlamentin ja neuvoston asetuksen (EU) 2018/1971 (1) 35 artiklan 2 kohdan nojalla Euroopan sähköisen viestinnän sääntelyviranomaisten yhteistyöelimen (BEREC) sääntelyneuvoston ja työryhmien sekä BEREC-viraston hallintoneuvoston toimintaan voivat osallistua ne toimivaltaiset kolmansien maiden sääntelyviranomaiset, joilla on ensisijainen vastuu sähköisen viestinnän alalla, jos kyseiset kolmannet maat ovat tehneet unionin kanssa tätä koskevan sopimuksen. Kyseisessä säännöksessä säädetään myös, että sopimuksiin sisältyvien asiaa koskevien määräysten mukaisesti on laadittava työjärjestelyjä, joissa määritellään erityisesti, millaista on luonteeltaan, laajuudeltaan ja tavaltaan niiden kolmansien maiden sääntelyviranomaisten, joilla ei ole äänioikeutta, osallistuminen BERECin ja BEREC-viraston toimintaan, mukaan lukien BERECin tekemiin aloitteisiin osallistumista, rahoitusosuuksia ja BEREC-viraston henkilöstöä koskevat säännöt.
                  
               
                     (3)
                  
                  
                     Euroopan unionin ja sen jäsenvaltioiden sekä Ukrainan välisen assosiaatiosopimuksen, jäljempänä ”assosiaatiosopimus” (2), 124 artiklan mukaisesti Ukraina on sitoutunut varmistamaan, että sen nykyinen ja tuleva sähköistä viestintää koskeva lainsäädäntö saatetaan asteittain yhteensopivaksi assosiaatiosopimuksen liitteessä XVII esitetyn unionin säännöstön kanssa. Liitettä on päivitetty (3).
                  
               
                     (4)
                  
                  
                     Assosiaatiosopimuksen 392 artiklan mukaan osapuolet tekevät yhteistyötä ”tavoitteenaan kehittää kattava sääntelykehys ja varmistaa sähköisen viestinnän markkinoiden tehokas toiminta”, kun taas 394 artiklan 1 kohdan mukaan ne ”edistävät asteittaista lähentymistä EU:n lainsäädäntöön ja sääntelykehykseen” tällä osa-alueella. Assosiaatiosopimuksen 393 artiklassa määrätään, että ”[o]sapuolet edistävät yhteistyötä viestinnästä vastaavan Ukrainan kansallisen sääntelyviranomaisen ja EU:n kansallisten sääntelyviranomaisten välillä”.
                  
               
                     (5)
                  
                  
                     Assosiaatiosopimuksen säännösten ja sen lisäyksen XVII-3 tavoitteen ja päämäärän kannalta on selvää, että unioni ja Ukraina sitoutuvat sääntely-yhteistyöhön, jonka tavoitteena on lähentää sähköistä viestintää koskevaa Ukrainan lainsäädäntöä unionin säännöstöön. Tässä BERECillä on tärkeä rooli. On myös selvää, että Ukrainan kansallisen sääntelyviranomaisen osallistuminen BERECin ja BEREC-viraston työhön helpottaisi prosessia entisestään.
                  
               
                     (6)
                  
                  
                     Tämän vuoksi unioni ja Ukraina ovat tehneet asetuksen (EU) 2018/1971 35 artiklan 2 kohdassa tarkoitetun sopimuksen.
                  
               
                     (7)
                  
                  
                     Kun otetaan huomioon unionin intressi vahvistaa yhteistyötä Ukrainan kanssa ja edistää sitä, että Ukraina ottaa käyttöön unionin säännöstön sähköisen viestinnän alalla, on aiheellista mahdollistaa Ukrainan kansallisen sääntelyviranomaisen osallistuminen BERECin sääntelyneuvoston ja työryhmien ja BEREC-viraston hallintoneuvoston toimintaan ja vahvistaa työjärjestys tätä varten,
                  
               ON PÄÄTTÄNYT SEURAAVAA:
         
            1 artikla
            Ukrainan kansallinen sääntelyviranomainen, jolla on ensisijainen vastuu sähköisten viestintäverkkojen ja -palvelujen markkinoiden päivittäisen toiminnan valvomisesta, voi osallistua, ilman äänioikeutta, Euroopan sähköisen viestinnän sääntelyviranomaisten yhteistyöelimen (BEREC) sääntelyneuvoston ja työryhmien ja BEREC-viraston hallintoneuvoston toimintaan.
            Työjärjestys Ukrainan kansallisen sääntelyviranomaisen osallistumiselle esitetään liitteessä.
         
         
            2 artikla
            Tämä päätös tulee voimaan päivänä, jona se hyväksytään.
         
         
            Tehty Brysselissä 7 päivänä kesäkuuta 2022.
            
               
                  Komission puolesta
               
               Thierry BRETON
               
                  Komission jäsen
               
            
         
         
            (1)  Euroopan parlamentin ja neuvoston asetus (EU) 2018/1971, annettu 11 päivänä joulukuuta 2018, Euroopan sähköisen viestinnän sääntelyviranomaisten yhteistyöelimen (BEREC) ja BERECin tukiviraston (BEREC-virasto) perustamisesta, asetuksen (EU) 2015/2120 muuttamisesta ja asetuksen (EY) N:o 1211/2009 kumoamisesta (EUVL L 321, 17.12.2018, s. 1).
         
            (2)  EUVL L 161, 29.5.2014, s. 3.
         
            (3)  Kauppakomitean kokoonpanossa olevan EU:n ja Ukrainan assosiaatiokomitean päätös N:o 1/2021, annettu 22 päivänä marraskuuta 2021, Euroopan unionin ja Euroopan atomienergiayhteisön ja niiden jäsenvaltioiden sekä Ukrainan välisen assosiaatiosopimuksen liitteen XVII lisäyksen XVII-3 (Televiestintäpalveluihin sovellettavat säännöt), lisäyksen XVII-4 (Posti- ja kuriiripalveluihin sovellettavat säännöt) ja lisäyksen XVII-5 (Kansainväliseen meriliikenteeseen sovellettavat säännöt) muuttamisesta [2021/2219] (EUVL L 447, 14.12.2021, s. 23).
      
      
         
            LIITE
            TYÖJÄRJESTYS
            1.   Osallistuminen BERECin sääntelyneuvoston toimintaan
            
            
                     
                        (1)
                     
                     
                        Ukrainan kansallinen sääntelyviranomainen voi osallistua ilman äänioikeutta BERECin sääntelyneuvoston työhön.
                     
                  
                     
                        (2)
                     
                     
                        Ukrainan kansallinen sääntelyviranomainen nimittää edustajan, joka osallistuu asioiden käsittelyyn sääntelyneuvostossa ja jonka on oltava kansallisen sääntelyviranomaisen johtaja, sen kollegiaalisen elimen jäsen tai jommankumman sijainen.
                     
                  
                     
                        (3)
                     
                     
                        Ukrainan kansallinen sääntelyviranomainen nimeää myös varajäsenen, joka toimii edustajan sijaisena tämän ollessa poissa. Varajäsen nimitetään seuraavien joukosta: kansallisen sääntelyviranomaisen johtaja, sen kollegiaalisen elimen jäsen tai jommankumman sijainen taikka kansallisen sääntelyviranomaisen henkilöstön edustaja.
                     
                  
                     
                        (4)
                     
                     
                        Ukrainan kansallisen sääntelyviranomaisen edustaja ja varajäsen nimitetään heidän sähköisen viestinnän alaa koskevan tietämyksensä perusteella ottaen huomioon asianmukaiset johtamis-, hallinto- ja varainhoitotaidot. Varmistaakseen mahdollisimman suuren hyödyn osallistumisestaan kansallisen sääntelyviranomaisen on pyrittävä rajoittamaan edustajiensa ja mahdollisuuksien mukaan myös varajäsentensä vaihtuvuutta.
                     
                  
                     
                        (5)
                     
                     
                        Ukrainan kansallisen sääntelyviranomaisen osanottajalla on oikeus antaa lausunto kaikissa keskusteluissa riippumatta siitä, pidetäänkö ne BERECin sääntelyneuvoston kokouksessa vai jollakin muulla tavalla. Lausunto merkitään pöytäkirjaan sääntelyneuvoston sääntöjen ja työskentelytapojen mukaisesti.
                     
                  
                     
                        (6)
                     
                     
                        Ukrainan kansallisen sääntelyviranomaisen edustajan ja varajäsenen nimi merkitään Euroopan parlamentin ja neuvoston asetuksen (EU) 2018/1971 (1) 7 artiklan 5 kohdan mukaisesti julkaistavaan sääntelyneuvoston jäsenluetteloon.
                     
                  
                     
                        (7)
                     
                     
                        Kun Ukrainan kansallisen sääntelyviranomaisen edustaja tai varajäsen osallistuu sääntelyneuvoston toimintaan, hän ei saa pyytää eikä ottaa vastaan ohjeita miltään hallitukselta, toimielimeltä, henkilöltä tai elimeltä.
                     
                  2.   Työryhmiin osallistuminen
            
            
                     
                        (1)
                     
                     
                        Ukrainan kansallinen sääntelyviranomainen voi nimetä asiantuntijoita osallistumaan BERECin työryhmiin.
                     
                  
                     
                        (2)
                     
                     
                        Tällaiset asiantuntijat voivat osallistua kaikkeen työryhmien toimintaan BERECin sääntöjen ja työskentelytapojen mukaisesti. He voivat antaa lausunnon kaikissa keskusteluissa riippumatta siitä, pidetäänkö ne työryhmien kokouksessa vai muilla tavoilla.
                     
                  3.   Osallistuminen BEREC-viraston hallintoneuvoston toimintaan
            
            
                     
                        (1)
                     
                     
                        Ukrainan kansallinen sääntelyviranomainen voi osallistua ilman äänioikeutta BEREC-viraston hallintoneuvoston työhön.
                     
                  
                     
                        (2)
                     
                     
                        Ukrainan kansallinen sääntelyviranomainen nimittää henkilön, joka on nimetty edustajaksi sääntelyneuvostoon, osallistumaan asioiden käsittelyyn myös hallintoneuvostossa tai vaihtoehtoisesti muun henkilön, jonka on oltava kansallisen sääntelyviranomaisen johtaja, sen kollegiaalisen elimen jäsen tai jommankumman sijainen
                     
                  
                     
                        (3)
                     
                     
                        Ukrainan kansallinen sääntelyviranomainen nimeää varajäseneksi henkilön, joka on nimetty varajäseneksi sääntelyneuvoston työhön osallistuvalle edustajalle, tai vaihtoehtoisesti muun henkilön, jonka on oltava kansallisen sääntelyviranomaisen johtaja, sen kollegiaalisen elimen jäsen tai jommankumman sijainen taikka kansallisen sääntelyviranomaisen henkilöstön edustaja ja joka toimii edustajan sijaisena tämän poissa ollessa.
                     
                  
                     
                        (4)
                     
                     
                        Ukrainan kansallisen sääntelyviranomaisen osanottajalla on oikeus antaa lausunto kaikissa keskusteluissa riippumatta siitä, pidetäänkö ne BERECin hallintoneuvoston kokouksessa vai jollakin muulla tavalla. Lausunto merkitään pöytäkirjaan hallintoneuvoston sääntöjen ja työskentelytapojen mukaisesti.
                     
                  
                     
                        (5)
                     
                     
                        Ukrainan kansallisen sääntelyviranomaisen edustajan ja varajäsenen nimi merkitään asetuksen (EU) 2018/1971 15 artiklan 4 kohdan mukaisesti julkaistavaan hallintoneuvoston jäsenluetteloon.
                     
                  
                     
                        (6)
                     
                     
                        Kun Ukrainan kansallisen sääntelyviranomaisen edustaja tai varajäsen osallistuu hallintoneuvoston toimintaan, hän ei saa pyytää eikä ottaa vastaan ohjeita miltään hallitukselta, toimielimeltä, henkilöltä tai elimeltä.
                     
                  4.   Ilmoitukset sidonnaisuuksista
            
            
                     
                        (1)
                     
                     
                        Kaikkien sääntelyneuvoston ja hallintoneuvoston työhön osallistuvien Ukrainan kansallisen sääntelyviranomaisen edustajien ja varajäsenten on tehtävä kirjallinen ilmoitus sitoumuksistaan sekä siitä, onko olemassa heidän riippumattomuutensa mahdollisesti vaarantavia välittömiä tai välillisiä sidonnaisuuksia.
                     
                  
                     
                        (2)
                     
                     
                        Ilmoitukset on tehtävä tehtävän vastaanottamisen yhteydessä, ja ne julkaistaan. Niiden on oltava tarkkoja ja kaikilta osin kattavia, ja ne on saatettava ajan tasalle, kun riskinä on ilmoituksen antavan henkilön riippumattomuuden mahdollisesti vaarantava välitön tai välillinen sidonnaisuus.
                     
                  5.   Henkilöstö
            
            BEREC-virasto voi käyttää Ukrainasta tulevaa henkilöstöä, myös kansallisia asiantuntijoita ja muuta sellaista henkilöstöä, joka ei ole BEREC-viraston palveluksessa, hallintoneuvoston tekemän päätöksen nojalla.
            6.   Ukrainan kansallisen sääntelyviranomaisen BEREC-virastolle suorittama rahoitusosuus
            
            
                     
                        (1)
                     
                     
                        Rahoitusosuus, jonka Ukrainan kansallinen sääntelyviranomainen maksaa BEREC-viraston talousarvioon BERECin toimintaan osallistumisesta, vastaa kaikkia sen osallistumisesta aiheutuvia kustannuksia tämän liitteen 1, 2 ja 3 kohdan mukaisesti. Määrät määritetään 6.2 alakohdan mukaisesti.
                     
                  
                     
                        (2)
                     
                     
                        Ukrainan kansallisen sääntelyviranomaisen 6.1 alakohdan mukaisesti suorittama rahoitusosuus kattaa seuraavat kustannukset:
                        
                                    —
                                 
                                 
                                    Kustannukset BERECin kokouksiin osallistuvien kansallisen sääntelyviranomaisen edustajien matkakulujen korvaamisesta BERECin korvaussääntöjen mukaisesti.
                                 
                              
                                    —
                                 
                                 
                                    Edellä mainittuihin matkakulujen korvauksiin liittyvät hallintokulut, joiden määrä on enintään 3 prosenttia matkakuluihin maksetuista korvauksista.
                                 
                              
                                    —
                                 
                                 
                                    Yleiset hallintokulut kansallisen sääntelyviranomaisen osallistumisesta BERECin toimintaan.
                                 
                              
                  
                     
                        (3)
                     
                     
                        BEREC määrittää rahoitustuen määrän ottaen huomioon muun muassa tulevan vuoden ennakoidut virkamatkat sekä edellisvuoden (-vuosien) toteutuneet virkamatkat ja korvaukset.
                     
                  
                     
                        (4)
                     
                     
                        Kansallisen sääntelyviranomaisen rahoitusosuus toteutetaan BEREC-viraston varainhoitosääntöjen mukaisesti, jotka on hyväksytty asetuksen (EU) N:o 2018/1971 29 artiklan mukaisesti.
                     
                  
                     
                        (5)
                     
                     
                        BEREC-virasto korvaa Ukrainan kansallisen sääntelyviranomaisen edustajien ja asiantuntijoiden matka- ja oleskelukulut, jotka aiheutuvat osallistumisesta BERECin ja BEREC-viraston toimintaan, siihen liittyvät kokoukset mukaan luettuina, niiden sääntöjen mukaisesti, jotka vahvistetaan BEREC-viraston hallintoneuvoston päätöksessä, joka koskee sellaisten henkilöiden matka-, oleskelu- ja muiden kulujen korvaamista, jotka eivät ole BEREC-viraston palveluksessa (2).
                        
                                    (1)
                                 
                                 
                                    Tämän päätöksen voimaantulon jälkeen ja kunkin sitä seuraavan vuoden alussa BEREC-virasto pyytää kansallista sääntelyviranomaista maksamaan tässä päätöksessä vahvistetun osuuden viraston toiminnan rahoittamisesta.
                                 
                              
                                    (2)
                                 
                                 
                                    Rahoitusosuus ilmoitetaan euroina, ja se maksetaan BEREC-viraston euromääräiselle pankkitilille.
                                 
                              
                                    (3)
                                 
                                 
                                    Ukrainan kansallinen sääntelyviranomainen maksaa rahoitusosuutensa 30 päivän kuluessa BEREC-viraston esittämästä maksupyynnöstä.
                                 
                              
                                    (4)
                                 
                                 
                                    Jos rahoitusosuuden maksu viivästyy, kansallinen sääntelyviranomainen maksaa maksamattomasta määrästä viivästyskorkoa eräpäivästä alkaen. Viivästyskorkona käytetään eräpäivänä voimassa olevaa Euroopan keskuspankin euromääräisiin toimiinsa soveltamaa korkoa korotettuna 1,5 prosenttiyksiköllä.
                                 
                              
                  7.   Yksityiskohtaiset työjärjestelyt
            
            
                     
                        (1)
                     
                     
                        Sääntelyneuvosto ja hallintoneuvosto määrittelevät tarvittaessa yksityiskohtaiset työjärjestelyt Ukrainan kansallisen sääntelyviranomaisen osallistumista varten asetuksen (EU) 2018/1971 ja tämän työjärjestyksen mukaisesti.
                     
                  
                     
                        (2)
                     
                     
                        Ukrainan kansallinen sääntelyviranomainen voi osallistua BERECin työhön, mukaan lukien sääntelyneuvosto ja työryhmät, ja hallintoneuvoston työhön tämän päätöksen voimaantulopäivästä riippumatta siitä, onko 7.1 alakohdassa tarkoitetut yksityiskohtaiset työjärjestelyt vahvistettu.
                     
                  
               (1)  Euroopan parlamentin ja neuvoston asetus (EU) 2018/1971, annettu 11 päivänä joulukuuta 2018, Euroopan sähköisen viestinnän sääntelyviranomaisten yhteistyöelimen (BEREC) ja BERECin tukiviraston (BEREC-virasto) perustamisesta, asetuksen (EU) 2015/2120 muuttamisesta ja asetuksen (EY) N:o 1211/2009 kumoamisesta, EUVL L 321, 17.12.2018, s. 1.
            
               (2)  BEREC-viraston hallintoneuvoston 6 päivänä joulukuuta 2019 tekemä päätös N:o MB/2019/20 sellaisten henkilöiden matka-, oleskelu- ja muiden kustannusten korvaamisesta, jotka eivät ole BEREC-viraston palveluksessa, ja edellisen 2 päivänä lokakuuta 2015 tehdyn johtokunnan päätöksen N:o MC/2015/13 kumoamisesta.